ليخطنشطاين، رسميا لإمارة د ليخطنشطاين (بلألمانية: Fürstentum Liechtenstein) هي بلاد صغيرة ماكاطلش على لبحر جات ف لوسط ديال أوروپا، و بالضبط ف الجبال ديال لألپ. تاتحدّها سويسرا من لغرب و لجنوب، و لوطريش من الشمال و الشرق. لإمارة عندها نظام د لحكيم وراثي، تيحكم فيها لأمير، و اللي عندو السلطة بحال اللي تاتكون عند رئيس ف نظام جمهوري. ليخطنشطاين هي أصغر بلاد ف لعالم حادّينها جوج بلدان، و هي وحدا من جوج بلدان ف لعالم اللي ݣاع لبلدان اللي تيحدوها تاهوما ما فيهومش لبحر (لبلاد لاخرا هي أوزباكستان). هي لبلاد لوحيدة اللي جات كاملة ف الجبال د لألپ، و هي سادس أصغر بلاد من جيهة لمساحة ف لعالم. تيسكنو ف ليخطنشطاين تقريبا 39.000 ديال الناس، لعاصمة ديالها هي ڤادوز، و أكبر مدينة هي شان. اللغة الرسمية ديال لبلاد هي لألمانية، و لفلوس اللي كاتخدّم هي لفرنك السويسري. هي وحدا من أغنى لبلدان ف لعالم، من حيتلمدخول د كل واحد ساكن فيها، و وحدا من لبلدان اللي عندها أقل كريدي ف لعالم، و من لبلدان اللي فيها أقل نسبة د لبطالة ف لعالم. لإقتصاد ديال لبلاد تيضور على لمالية (حيت فيها الضريبة هابطة)، و السياحة ديال السكي.